b'\n_START_ARTICLE_\nFranc Forstneri\xc4\x8d (agronom)\n_START_SECTION_\n\xc5\xbdivljenje in delo\n_START_PARAGRAPH_\nLeta 1953 je diplomiral na Agronomski in gozdarski fakulteti v Ljubljani. Iz mikrobiologije mleka je v letih 1955-1956 opravil specializacijo na Univerzi v Readingu v Angliji. Doktoriral je 1974 na Biotehni\xc5\xa1ki fakulteti v Ljubljani. V letih 1952-1967 je pou\xc4\x8deval na kranjskem Mlekarskem \xc5\xa1olskem centru. Od 1965 je predaval na Biotehni\xc5\xa1ki fakulteti v Ljubljani, od 1977 kot izredni in od 1983 kot redni profesor. V raziskovalnem delu se je posvetil mikrobiologiji mleka in mikrobiolo\xc5\xa1kim cepivom ter tehnolo\xc5\xa1kim vpra\xc5\xa1anjem predelave mleka. Objavil je ve\xc4\x8d strokovnih in znanstvenih razprav ter izdelal tehnolo\xc5\xa1ke na\xc4\x8drte za rekonstrukcijo \xc5\xa1tevilnih obstoje\xc4\x8dih in izgradnjo novih mlekarskih obratov v Sloveniji in Jugoslaviji._NEWLINE_Od 1975 je projektiral tudi mlekarne v Italiji, Libiji, Gvajani in Tanzaniji. Prejel je dr\xc5\xbeavno odlikovanje Republike Gvajane.'